《杂诗 其一》
清代·冯誉骥

初日浴咸池，翱翔扶桑间。魂魄荡元气，苍茫摇天关。

火龙喷赤血，出没游黄湾。遂使阳和散，焕然遍尘寰。

愿挽羲和鞭，驰逐开心颜。古来有十日，代出相往还。

千年沧海头，烧破蓬莱山。所以古夷羿，仰射雕弧弯。

我欲一揽之，惜哉不可攀。

作者简介：清广东高要人，字卓如，号展云。道光二十四年进士，由编修累官陕西巡抚。工书法，为岭南人士所宗。其诗典赡高华，为张维屏称赏。有《绿伽楠馆诗存》。